Perpustakaan Negara Mirza Fatali Akhundov Azerbaijan

Perpustakaan Negara Mirza Fatali Akhundov Azerbaijan (Azeri: Mirzə Fətəli Axundov adına Azərbaycan Milli Kitabxanası) merupakan sebuah perpustakaan negara bagi Azerbaijan, yang terletak di Baku dan ditubuh pada tahun 1922. Dinamakan sempena Mirza Fatali Akhundov, Akhundov merupakan seorang dramatis dan ahli falsafah Azerbaijan. Perpustakaan ini menghadap Jalan Khagani, Jalan Rashid Behbudov dan Jalan Nizami. Ia turut menampilkan patung-patung penulis dan penyajak seperti: Nizami Ganjavi, Mahsati, Uzeyir Hajibeyov, Shota Rustaveli, Alexander Pushkin dan beberapa orang yang lain.

Sejarah
Ditubuhkan pada tahun 1922, perpustakaan ini telah berpindah ke lokasi kini pada 23 Mei 1923. Bangunan perpustakaan telah direka oleh arkitek tempatan, Mikayil Huseynov. Pada mulanya ia dikenali sebagai Perpustakaan Umum dan Simpanan Buku Negeri Azerbaijan sebelum ditukar kepada nama kini pada 11 Julai 1939. Pada tahun 1962, perpustakaan mendapat kebenaran untuk mengadakan pertukaran dengan Bibliothèque nationale de France.

Koleksi
Perpustakaan menempatkan buku-buku, bahan bercetak, surat khabar, peta, disertasi dan rekod, termasuklah salinan kesemua surat khabar yang diterbitkan semasa zaman Soviet. Ia turut menerima empat buah salinan bagi setiap buku baharu dan dua buah salinan bagi setiap majalah dan surat khabar yang diterbitkan di Azerbaijan. Perpustakaan ini turut menjadi satu-satunya perpustakaan yang menyimpan mikrofilem dan foto surat khabar yang diterbitkan di Azerbaijan sebelum Revolusi Bolshevik.

Rujukan

Pautan luar
    
UN System Depository Libraries profile

Azerbaijan
Perpustakaan di Baku
Perpustakaan awam